Johan Cruijff

Hendrik Johannes Cruijff (hollandi hääldus: [ˈjoːɦɑn ˈkrœyf] ( kuula); väljaspool Hollandit kirjutatakse ka Cruyff; 25. aprill 1947 Amsterdam – 24. märts 2016 Barcelona) oli Hollandi jalgpallitreener ja endine jalgpallur, keda peetakse üheks aegade parimaks jalgpalluriks. Cruijff nimetati kolm korda Euroopa aasta jalgpalluriks (1971, 1973, 1974). Ta aitas Hollandi jalgpallikoondisel jõuda 1974. aasta maailmameistrivõistluste finaali, mille eest võitis ta ka turniiri parima mängija auhinna. Ta tuli üheksa korda Hollandi meistriks ja ühe korra Hispaania meistriks. Cruijff oli Amsterdami Ajaxi ja Barcelona peatreener. Ta oli totaalse jalgpalli esindaja, mille loojaks peetakse tema treenerit Rinus Michelsit. Tema aastatel 1998–1996 juhitud Barcelona meeskonda on nimetatud Dream Team'iks ('unistuste meeskond'). Kataloonia klubi peatreenerina võitis ta 11 karikat, sh tuli neli korda Hispaania meistriks. Tema järgi on nimetatud karikas Johan Cruijff Schaal. Cruijff mängis sellistes klubides nagu Ajax, Barcelona, Los Angeles Aztecs, Washington Diplomats, Levante UD ja Feyenoord. Cruijff võitis Amsterdami Ajaxiga aastatel 1971, 1972 ja 1973 Euroopa karika. 1973. aastal liitus ta Barcelonaga ja tuli esimesel hooajal Kataloonia klubiga Hispaania meistriks. Tegemist oli Barcelona esimese Hispaania meistri tiitliga 14 aasta jooksul. Ta mängis klubis kuni aastani 1978. 32-aastaselt liitus Cruijff USA jalgpalliklubiga Los Angeles Aztecs. Ta mängis seal ainult ühe hooaja. 1979. aastal valiti Cruijff NASL-i väärtuslikemaks mängijaks. Järgmisel hooajal siirdus ta klubisse Washington Diplomats, kus mängis 1981. aasta hooaja alguseni. Cruijff mängis Hollandi jalgpallikoondises 48 mängu ja lõi 33 väravat. Oma teises koondisemängus Tšehhoslovakkiaga teenis ta koondisekarjääri ainsa punase kaardi. Cruijff juhtis Hollandi 1974. aasta maailmameistrivõistlusel hõbedale ja nimetati turniiri parimaks mängijaks. Turniiril aitas Cruijff Hollandil võita Argentinat 4:0, kui ta lõi kaks väravat, Ida-Saksamaad 2:0 ja Brasiiliat samuti 2:0. Ta lõi kohtumises tiitlikaitsja Brasiiliaga mängu teise värava, Holland võitis 2:0. Finaalis mängis Cruijff koondisega Lääne-Saksamaa vastu. Ta teenis selles mängus penalti, mille Johan Neeskens realiseeris. Finaali võitsid sakslased skooriga 2:1. Cruijff lõpetas koondisekarjääri 1977. aastal. Pärast mängijakarjääri lõppu sai Cruijffist tema mentori Rinus Michelsi eeskujul peatreener. Ta juhendas oma treenerikarjääri jooksul kahte klubi, Amsterdami Ajaxit ja Barcelonat. Ajaxiga võitis ta 1987. aastal UEFA karikavõitjate karika ning tuli hooaegadel 1985–1986 ja 1986–1987 KNVB bekeri võitjaks. Aastatel 2009–2013 juhendas ta Kataloonia jalgpallikoondist. Cruijff naasis Barcelonasse 1988. aastal, seekord siiski treenerina. Barças tutvustas ta maailmale selliseid mängijaid nagu Josep Guardiola, José Mari Bakero, Txiki Begiristain, Ion Andoni Goikoetxea, Ronald Koeman, Michael Laudrup, Romário ja Hristo Stoichkov. Tollast Blaugrana meeskonda kutsuti "unistuste meeskonnaks" (inglise keeles "Dream Team"). Barcelona tuli tema käe all neli korda Hispaania meistriks. 1989. aastal juhendas ta meeskonna karikavõiduni UEFA karikavõitjate karikas Sampdoria vastu. 1992. aastal kohtuti omavahel ka Euroopa karika finaalmängus Wembley staadionil, mille Barcelona võitis 1:0. Samuti võideti 1989–1990 hooajal Copa del Rey ning 1992. aastal Euroopa superkarikas. Cruijff juhendas meeskonna ka kolme Hispaania superkarika võiduni. Kahel viimasel hooajal ei võitnud ta Blaugranaga ühtegi karikat. 11 karikavõiduga oli ta kuni 2011. aastani Barcelona aegade edukaim peatreener. Tollal ületas selle rekordi Pep Guardiola. Samuti on Cruijff Kataloonia klubi kõige kauem ametis olnud peatreener. Mängijana oli Cruijff tuntud oma tehniliste oskuste poolest, tal oli suurepärane palli valdamise oskus, ta oli kiire liikuja ja hea reageerija olukordades, kus oli vaja kiiresti suunda muuta. Cruijff leiutas ka uue liigutuse, mida hakati kutsuma Cruijffi pöördeks. Cruijffi pööre on petteliigutus, kus mängija hakkab näiliselt palli tsenderdama, kuid viimasel hetkel tõmbab palli oma jala tagant läbi, triblades niimoodi kaitsjast mööda. Cruijff oli totaalse jalgpalli esindaja. Totaalne jalgpall sai üldsusele rohkem tuntuks pärast 1972. aasta Euroopa karika finaali, kus Ajax mängis Milano Interiga. Cruijff lõi selles mängus kaks väravat ja Ajax võitis kohtumise 2:0. Amsterdami Ajax Eredivisie: 1965–1966, 1966–1967, 1967–1968, 1969–1970, 1971–1972, 1972–1973, 1981–1982, 1982–1983 KNVB beker: 1966–1967, 1969–1970, 1970–1971, 1971–1972, 1982–1983 Euroopa karikas: 1970–1971, 1971–1972, 1972–1973 Euroopa superkarikas: 1972 Interkontinentaalne karikas : 1972 Barcelona La Liga: 1973–1974 Copa del Rey: 1977–1978 Feyenoord Eredivisie: 1983–1984 KNVB beker: 1983–1984 Hõbemedalist Jalgpalli maailmameistrivõistlused: 1974 Pronksmedalist Euroopa meistrivõistlused: 1976 Amsterdami Ajax KNVB beker: 1985–1986, 1986–1987 UEFA karikavõitjate karikas: 1986–1987 Barcelona La Liga: 1990–1991, 1991–1992, 1992–1993, 1993–1994 Copa del Rey: 1989–1990 Hispaania superkarikas: 1991, 1992, 1994 Euroopa karikas: 1991–1992 UEFA karikavõitjate karikas: 1988–1989 Euroopa superkarikas: 1992 Ballon d'Or: 1971, 1973, 1974 Jalgpalli maailmameistrivõistluste kuldne pall: 1974 FIFA 100: 2004 "The Netherlands' Grand Master". FIFA. Originaali arhiivikoopia seisuga 5.03.2016. Vaadatud 01.02.2017. Rob Moore ja Karel Stokkermans. "European Footballer of the Year ("Ballon d'Or")". RSSSF. Vaadatud 01.02.2017.